| **2013 m. Gutos cheminės atakos** |
| --- |
| **Vieta** | Guto rajonas, Damaskas, Sirija |
| **Data** | 2013 m. rugpjūčio 21 d. |
| **Išpuolio tipas** | cheminės atakos |
| **Žuvusiųjų** | nuo 281 (Prancūzijos slaptųjų tarnybų duomenimis) iki 1729 (Laisvosios Sirijos armijos duomenimis) |
| **Sužeistų** | 3600 |
| **Vykdytojas (-ai)** | Sirijos armija (pagal opoziciją)Sirijos opozicija (pagal Sirijos vyriausybę) |

**2013 m. Gutos cheminės atakos** – cheminio ginklo užtaisų paleidimas 2013 m. rugpjūčio 21 d. Damasko Gutos rajone. Tai buvo Sirijos pilietinio karo dalis. Sirijos vyriausybė ir sukilėliai dėl šių atakų kaltino viena kitą. Įvairiais duomenimis atakų aukomis tapo nuo 281 iki 1729 žmonių. Pasak kai kurių šaltinių nei viena iš aukų neturėjo matomų fizinių sužeidimų. Aukų skaičiui pasitvirtinus, šios atakos būtų didžiausias cheminio ginklo panaudojimas nuo Irano-Irako karo.

JT atakų tyrimas
----------------

Šios atakos įvyko keli kilometrai nuo laikinos JT ekspertų stovyklos. Jie vyko į Siriją tirti ankstesnių cheminių atakų panaudojimo vietų. Rugpjūčio 23 d. JT ekspertams bandant tirti naujas atakų vietas, jie buvo apšaudyti snaiperių. Kitą dieną ekspertai sėkmingai atvyko į Damaską, o 26–31 dienomis ėmė mėginius iš atakų vietų.

ES, JAV, Arabų lyga ir kitos devynios valstybės teigė turintys įrodymų, jog šias atakas surengė Sirijos vyriausybė. Tuo tarpu Sirija, Rusija ir Iranas neigė tokius pranešimus ir atakų suorganizavimu kaltino Sirijos opozicijos pajėgas.

Po trijų savaičių tyrimų JT ekspertai patvirtino, jog buvo panaudotas cheminis ginklas – zarino dujos. Taip pat ekspertų išvadose teigiama, jog zarino dujos buvo karinės parengties, o raketos paleistos iš Sirijos vyriausybės kontroliuojamų teritorijų.

Tarptautinė reakcija
--------------------

Rugpjūčio 31 d. JAV prezidentas Barack Obama pranešė, kad nusprendė į Siriją paleisti tolimojo nuotolio raketas ir taip sutramdyti šio šalies vyriausybę. Tačiau tokiam žingsniui prezidentas paprašė šalies kongreso palaikymo. Kongresui sutikus, JAV galės imtis nuotolinių karinių veiksmų, tačiau be karių nusileidimo pačioje Sirijoje. Didžiosios Britanijos premjeras David Cameron palaikė tokias atakas, tačiau šalies parlamentas pasipriešino tokiam žingsniui. Tuo tarpu JAV sprendimus parėmė Prancūzijos prezidentas François Hollande.

Rusija priešinosi kariniams veiksmams ir teigė, kad jie neįmanomi be JT saugumo tarybos patvirtinimo. Šią poziciją palaikė ir Kinija, teigusi, kad karinė intervencija sukeltų „katastrofinių padarinių" visam regionui.

Sirijos cheminių ginklų sunaikinimo planas
------------------------------------------

Netrukus Rusija ir Sirija pasiūlė visiems imti diplomatinių situacijos sprendimų. Rugsėjo 10 d. Sirijos vyriausybė paskelbė, kad ji gali prisijungti prie Cheminių ginklų konvencijos, sustabdyti cheminių ginklų gamybą bei leisti JT ekspertams juos surinkti. Sirijos opozicijos atstovai neigiamai vertino tokį planą, teigdami, kad Sirijos valdžia tokiu būdu išvengtų bausmės už savo veiksmus.

Rugsėjo 13 d. Rusija ir JAV paskelbė sudariusios Sirijos cheminių ginklų sunaikinimo planą. Pagal jį, visas šalies cheminio ginklo arsenalas būtų sunaikintas iki 2014 m. vidurio.

Susitarimas sudarytas iš 3 punktų:

* Sirijos valdžia per savaitę turi pateikti visų savo cheminių ginklų sąrašą;
* Iki 2013 m. lapkričio turi būti sunaikinti visos cheminių ginklų gamybos priemonės;
* Iki 2014 m. vidurio turi būti įvykdytas visiškas Sirijos cheminio ginklo sunaikinimas.

Šį susitarimą teigiamai įvertino JAV, ES, Kinija ir Arabų lyga. Tuo tarpu Izraelis išreiškė atsargų optimizmą, tačiau skeptiškai vertino Sirijos valdžios galimybes laikytis visų susitarimo tikslų.

Praėjus savaitei po plano pasirašymo, Sirija įvykdė pirmąjį įsipareigojimą ir pateikė duomenis apie turimą cheminį ginklą cheminio ginklo draudimo organizacijai.

Šaltiniai
---------

1. ↑  France says 'at least 281' killed in Syria chemical attack
2. ↑  Bodies still being found after alleged Syria chemical attack: opposition
3. ↑  Aid group says it has treated 3,600 'chemical victims' in Syria
4. ↑  Syria crisis: Russia and China step up warning over strike
5. ↑  Syria’s Allegedly Worst Chemical Weapons Attack Described By Witnesses
6. ↑  Syria gas attack: death toll at 1,400 worst since Halabja
7. ↑  Dispatches: The Longest Short Walk in Syria?
8. ↑  Use of chemical weapons in Syria would be 'crime against humanity' – Ban
9. ↑  Syria: UN chemical weapons team reaches inspection site after convoy hit with sniper fire
10. ↑  White House lists 10 countries supporting action on Syria
11. ↑  [
Syrian rebels allege new gas attack by government]
12. ↑  UN Chemical Weapons Report Will Confirm Sarin Gas Used in Aug. 21 Attack Archyvuota kopija 2013-12-09 iš Wayback Machine projekto.
13. ↑  Forensic Details in U.N. Report Point to Assad’s Use of Gas
14. ↑  Obama will seek congressional approval before any military action against Syria
15. ↑  Syria crisis: Cameron loses Commons vote on Syria action
16. ↑  Military strikes on Syria 'as early as Thursday,' US officials say
17. ↑  Syria crisis: Russia and China step up warning over strike
18. ↑  UPDATE 1-Syrian rebel leader says US-Russian deal a blow to uprising Archyvuota kopija 2013-09-17 iš Wayback Machine projekto.
19. ↑  Framework for Elimination of Syrian Chemical Weapons
20. ↑  U.S. and Russia Reach Deal to Destroy Syria’s Chemical Arms
21. ↑  Reaction to US-Russia Syria Plan Generally Favorable
22. ↑  Syria chemical weapons data received by OPCW